頃之，趙忠為車騎將軍，詔忠論討黃巾之功，執金吾甄舉等謂趙忠曰：「傅燮前在東軍，有功不侯，故天下失望。今將軍親當重任，宜進賢理屈，以副眾心。」趙忠納其言，遣弟城門校尉延致殷勤。延謂傅燮曰：「傅燮少荅我常侍，萬戶侯不足得也。」傅燮正色拒之曰：「遇與不遇，命也；有功不論，時也。傅燮豈求私賞哉！」趙忠愈懷恨，然憚其名，不敢害。權貴亦多疾之，是以不得留，出為漢陽太守。